CELEX: 32020R0958
Language: sk
Date: 2020-06-26 00:00:00
Title: Vykonávacie nariadenie Komisie (EÚ) 2020/958 z 26. júna 2020 o zatriedení určitého tovaru do kombinovanej nomenklatúry

3.7.2020   
               
               
                  SK
               
               
                  Úradný vestník Európskej únie
               
               
                  L 211/7
               
            
         VYKONÁVACIE NARIADENIE KOMISIE (EÚ) 2020/958
         z 26. júna 2020
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:
         
                     (1)
                  
                  
                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
                  
               
                     (2)
                  
                  
                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
                  
               
                     (3)
                  
                  
                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.
                  
               
                     (4)
                  
                  
                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.
                  
               
                     (5)
                  
                  
                     Opatrenia stanovené v tomto nariadení sú v súlade so stanoviskom Výboru pre colný kódex,
                  
               PRIJALA TOTO NARIADENIE:
         
            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
         
         
            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 26. júna 2020
            
               
                  Za Komisiu
               
               
                  On behalf of the President,
               
               Philip KERMODE
               
                  poverený generálny riaditeľ
               
               
                  Generálne riaditeľstvo pre dane a colnú úniu
               
            
         
         
            (1)  Ú. v. EÚ L 269, 10.10.2013, s. 1.
         
            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
      
      
         
            PRÍLOHA
            
                        Opis tovaru
                     
                     
                        Zatriedenie (číselný znak KN)
                     
                     
                        Odôvodnenie
                     
                  
                        (1)
                     
                     
                        (2)
                     
                     
                        (3)
                     
                  
                        Výrobok, tzv. prezentačná schránka, s rozmermi približne 21 cm × 21 cm × 8 cm, vyrobený z lepenky pokrytej ozdobným papierom na účely prezentácie. Výrobok vo vnútri obsahuje vložku z tenkého plastu, ktorá je vytvarovaná tak, aby držala niekoľko kozmetických výrobkov na mieste. Výrobok má vrchnák s otvorom z priehľadného plastu, cez ktorý možno nahliadnuť na kozmetické výrobky.
                        Pozri obrázok  (*1).
                     
                     
                        4819 50 00 
                     
                     
                        Zatriedenie je určené všeobecnými pravidlami 1, 3 b) a 6 na interpretáciu kombinovanej nomenklatúry a znením číselných znakov KN 4819 a 4819 50 00 .
                        Zatriedenie pod číselný znak KN 4202 99 00  ako schránky podobné puzdrám na fľaše a šperkovniciam je vylúčené kvôli konštrukcii výrobku (najmä jeho pevnosti), ktorá nie je vhodná na dlhodobé používanie. [Pozri aj vysvetlivky k harmonizovanému systému (vysvetlivky k HS) k položke 4202, siedmy odsek opisujúce objektívne charakteristické vlastnosti schránok s vrchnákom podobných šperkovniciam.] Po niekoľkých vybratiach a opätovných vloženiach kozmetických výrobkov vložka z tenkého plastu stráca svoj tvar a praská a/alebo sa láme.
                        Výrobok sa používa na balenie, prepravu a predaj kozmetických výrobkov a má tiež okrasnú hodnotu v zmysle vysvetliviek k HS k položke 4819, (A), prvý odsek. Vložka drží kozmetické výrobky na mieste počas prepravy a priehľadný otvor vo vrchnáku schránky umožňuje náhľad na kozmetické výrobky na účely predaja.
                        Podstatný charakter tomuto výrobku dáva obalová schránka z lepenky a nie vložka z plastu, ktorá slúži len na držanie kozmetických výrobkov na mieste.
                        Výrobok sa preto má zatriediť pod číselný znak KN 4819 50 00  ako ostatné obaly.
                     
                  
               
            
               (*1)  Obrázok má len informačný charakter.